CLXXXII.  Ecclesiarum SS. Joannis et Pauli, S. Martini, S. Stephani Majoris et S. Stephani Minoris, sustentationi canonicorum ecclesiae B. Petri (Romanae) destinatarum, possessiones juraque confirmat  .  (Laterani, Febr. 10.) [  Bullarium Vaticanum,  I, 57.]
ADRIANUS episcopus, servus servorum Dei, dilectis filiis BERNARDO tit. S. Clementis presbytero cardinali et archipresbytero canonicae basilicae principis apostolorum, et ejusdem canonicis, et rectoribus quatuor monasteriorum Sanctorum Joannis et Pauli, Sancti Martini, Sancti Stephani Majoris et Sancti Stephani Minoris, tam praesentibus quam futuris, canonice substituendis, in perpetuum.
Liquet omnibus fidei Christianae cultoribus, beatum Petrum ab ipso Salvatore nostro Domino Jesu Christo apostolorum fore principem constitutum, atque potestatem ligandi atque solvendi animas coelesti privilegio traditam, unde et etiam dicitur: Tu es Petrus, et super hanc petram aedificabo Ecclesiam meam, et tibi dabo claves regni coelorum, et quodcunque ligaveris super terram erit ligatum et in coelis et quodcunque solveris super terram, erit solutum et in coelis . Et iterum: Si diligis me, Simon Petre, pasce oves meas . Nos igitur qui, licet indigni, ejusdem coelorum clavigeri vicarii sumus, et ejus loco in sancta Dei Ecclesia residemus, speciales ipsius ministros, sive patrimonia sedis apostolicae debemus patrocinio confovere, et a pravorum hominum incursibus defensare. Eapropter, dilecti in Domino filii, vestris petitionibus benignitate debita impertimur assensum, et sacrosanctas ecclesias Beatorum martyrum Joannis et Pauli, Sancti Martini, Sancti Stephani Majoris, et Sancti Stephani Minoris, vestris usibus ac sustentationibus destinatas, ad exemplar praedecessorum nostrorum felicis memoriae Sergii II, Leonis IV, Leonis IX, et Innocentii II Romanorum pontificum, praesentis scripti pagina communimus. Statuentes, ut quascunque possessiones, quaecunque bona eisdem venerabilibus locis canonice pertinent, aut in futurum concessione pontificum, largitione regum vel principum, oblatione fidelium, seu aliis justis modis, praestante Domino poterit adipisci firma vobis vestrisque successoribus, et illibata permaneant. In quibus haec propriis duximus exprimenda vocabulis: Ecclesiam Sanctae Mariae in Catharina cum omnibus ad eam pertinentibus; ecclesiam Sancti Salvatoris juxta terriones, quae constructa est a praedecessore nostro sanctae recordationis Leone IV papa ad sepulturam omnium Ultramontanorum, cum omnibus usibus et pertinentiis suis; ecclesiam S. Justini, quae constructa est ad sepulturam omnium Longobardorum et Italorum, cum omnibus usibus et pertinentiis suis; ecclesiam Sancti Peregrini, ecclesiam Sanctae Mariae Virgariorum, ecclesiam Sancti Salvatoris de Cossa Caballi. Ad Castrum Bucceje, ecclesiam Sanctorum Marii et Marthae, et cum ecclesia S. Laurentii de castro Bucceje, castrum Bucceje cum fundis et casalibus suis, scilicet Atticiano colle, et Pauli fundum, Olivetum cum suis aliis vocabulis, cum ecclesia diruta Sanctorum Cosmae et Damiani, qui scilicet fundi positi sunt in territorio Silvae-Candidae: castrum Luterni cum fundis casalibus, et cum omnibus suis pertinentiis; ecclesiam Sanctorum Joannis et Pauli intra ipsum castrum; oratorium Sancti Nicolai, quod est in Mesagna ipsius castri; ecclesiam Sancti Andreae cum omnibus suis pertinentiis; fundum Sessani majoris, fundum Sessani minoris, massam Pretoriolam cum casis, terris, et cum omnibus suis pertinentiis, qui fundi positi sunt in territorio Cerense juxta castrum Luterni tricesimo milliario ab urbe Roma; ecclesiam Sanctae Anatoliae in Portuensi civitate veteri, cum piscaria juxta eam; cum terris et manicis suis in Trajano; ecclesiam Sancti Silvestri de Sutrio cum valle quae vocatur Frictilli cum molendinis suis; hospitale de Ferento cum oratorio Sancti Laurentii et cum omnibus suis pertinentiis; hospitale de Narnia cum omnibus suis pertinentiis. Monasterium Sancti Benedicti cum omnibus ad ipsum pertinentibus; ecclesiam Sancti Martini de Spello, ecclesiam Sancti Stephani de Runceja positam in episcopatu Attisiensi; hospitale de Traversa cum oratorio Sancti Nicolai; castrum Cassi cum ecclesia Sancti Petri et ecclesia Sanctae Mariae cum fundis, villis et casalibus suis: Castrum Capracorum cum terris fundis et casalibus suis, cum ecclesia S. Joannis diruta, cum aquimolis et molaria sua; fundum Sancti Cassiani, fundum Vicoli, fundum Memoriensem, fundum Taliani majoris, et Taliani minoris, fundum Casanilli, fundum Casapindulae, fundum Cucumelli, fundum Rotulae, fundum Protelaris, fundum Pritanellae, fundum qui dicitur casa Lardaria, fundum Cleandris, cum ecclesia Sanctae Agathae diruta, fundum Cantuli, fundum Aquae frigdulae omnes invicem cohaerentes; fundum Bravi, fundum Pollini cum suis omnibus vocabulis; monasterium S. Cornelii, quod est positum in territorio Vegentano cum omnibus suis pertinentiis; sex pedicas terrarum in fundo qui dicitur valles de Pertica; terram de Macerano positam ad petram Pertusiam; omnes possessiones terrarum quas a canonica vestra monasterium Sancti Sabae tenet in territorio Galeriae; medietatem quoque pensionis domorum et possessionum Sanctae Mariae in Turri, tertiam partem oblationis quae venit ad manus Portuensis episcopi super altare, ex quo calix super altare ponitur in Coena Domini, in sexta feria, in Sabbato sancto, in die Paschae, et in Die Natalis Domini. Chrisma vero, oleum sanctum, consecrationes altarium seu basilicarum, ordinationes clericorum, in vestris ecclesiis existentium a dioecesanis suscipietis episcopis, siquidem catholici fuerint et gratiam apostolicae sedis habuerint, et sine ulla pravitate voluerint exhibere; alioquin liceat vobis quemcunque malueritis adire antistitem, qui nostra fultus auctoritate, quod postulatur indulgeat. Statuimus praeterea, ne quilibet episcoporum absque conscientia Romani pontificis in ecclesiis vestris, nisi quando generale fuerit interdictum, divina officia interdicere, et aliquid in eis exigere, nulla ratione praesumat, sed libere ipsae ecclesiae sub nostra protectione consistant. Decernimus ergo ut nulli omnino hominum liceat supradictam Ecclesiam temere perturbare aut ejus possessiones auferre, vel ablatas retinere, minuere, seu quibuslibet vexationibus fatigare, sed illibata omnia et integra conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate. Si qua igitur, etc. Cunctis autem eidem loco, etc. Ego Adrianus, catholicae Ecclesiae episcopus. Ego Imarus, Tusculanus episcopus. Ego Gregorius, Sabinensis episcopus. Ego Hubaldus, presbyter card. tit. S. Praxedis. Ego Julius, presb. card. tit. Sancti Marcelli. Ego Hubaldus, presb. card. tit. Sanctae Crucis in Jerusalem. Ego Octavianus, presb. card. tit. Sanctae Ceciliae. Ego Astaldus, presb. card. tit. Sanctae Priscae. Ego Gerardus, presb. card. tit. Sancti Stephani in Coelio monte. Ego Joannes, presb. card. Sanctorum Joannis et Pauli, tit. Pamachii. Ego Joannes, presb. card. tit. Sanctorum Sylvestri et Martini. Ego Ildebrandus, presb. card. basilicae XII Apostolorum. Ego Oddo, diac. card. Sancti Georgii ad Velum aureum. Ego Guido, diacon. cardin. S. Mariae in Porticu. Ego Bonadies, diac. card. S. Angeli. Ego Boso, diac. card. Sanctorum Cosmae et Damiani. Ego Albertus, diac. card. S. Adriani. Datum Laterani, per manum Rolandi sanctae Romanae Ecclesiae presbyteri cardinalis et cancellarii, IV Idus Febr., indictione VI, Incarnationis Dominicae anno 1157, pontificatus vero domni Adriani papae IV anno IV.
(Matth. XVI) (Joan. XXI)